C 61/32
SK
Úradný vestník Európskej únie
4.2.2022
26. zdôrazňuje, že pokiaľ ide o riešenia v súvislosti s chybnými výrobkami, je potrebné dohliadnuť na to, aby tieto výrobky boli prioritne opätovne použité alebo opravené, a nie vyhodené, a to za predpokladu, že to neobmedzí práva spotrebiteľov a že použitie alebo oprava nebudú viesť k zníženiu kvality výrobkov; 27. poukazuje na to, že je nevyhnutné zaručiť dostupnosť náhradných dielov, a tak zabezpečiť, aby sa tieto výrobky dali opraviť a aby náklady na takúto opravu neodrádzali spotrebiteľov od opráv, pričom treba rešpektovať práva spotrebiteľov týkajúce sa zhody výrobkov s normami a bezpečnosti výrobkov.
Komisii odporúča preskúmať opatrenia, ktoré by sa dali prijať, aby to bolo možné; 28. vyzýva Komisiu, aby v súvislosti s revíziou smernice o predaji tovaru preskúmala, ako naďalej podporovať opravy a presadzovať udržateľnejšie obehové výrobky pri rešpektovaní práv spotrebiteľov a zachovaní hospodárskej rovnováhy medzi spotrebiteľom a podnikom; 29. zdôrazňuje význam úlohy miestnych a regionálnych samospráv v tejto oblasti, a tým aj potrebu podporovať nové modely spotreby a správania na miestnej a regionálnej úrovni, ako je hospodárstvo spoločného využívania zdrojov; 30. odporúča presadzovať obchodné modely umožňujúce nákup služby namiesto nákupu tovaru, a to podporou opráv a aktivít organizácií sociálneho hospodárstva a trhov s tovarom z druhej ruky; 31. poukazuje na to, že je potrebné vypracovať inventár miestnych osvedčených postupov v oblasti opráv a obehového hospodárstva; 32. zdôrazňuje, že je potrebné rozšíriť zameranie miestnych opatrení v oblasti spotreby smerom na hospodárstvo služieb, napríklad v sektore obnovy budov a prispôsobenia príbytkov spotrebiteľov ekologickejšej a digitálnej spoločnosti, najmä posilnením nástrojov na informovanie spotrebiteľov; 33. zasadzuje sa za iniciatívy na podporu miestneho obchodu s cieľom zlepšiť postavenie spotrebiteľov na trhu, chrániť životné prostredie a podporiť remeslá; 34. vyzdvihuje úlohu, ktorú môžu zohrávať regionálne a miestne samosprávy v oblasti informovania a vzdelávania spotrebiteľov; 35.
zdôrazňuje význam účinných riešení, ktoré môžu spotrebitelia ľahko pochopiť a uplatňovať;
36. povzbudzuje Komisiu v jej snahách o spoluprácu s hospodárskymi subjektmi s cieľom podnietiť ich k tomu, aby sa dobrovoľne zaviazali k udržateľnej spotrebe presahujúcej rámec zákonných povinností; 37. upozorňuje, že je potrebné rozšíriť smernicu o ekodizajne tak, aby zahŕňala energeticky významné výrobky a tiež širšiu škálu výrobkov s veľkým vplyvom na životné prostredie, a stanoviť opatrenia na predchádzanie vzniku odpadu; 38. dôrazne podporuje zverejnenie iniciatívy o udržateľných výrobkoch, ktorej zámerom je dosiahnuť, aby sa takéto výrobky stali štandardom, a tak bojovať proti predčasnému zastarávaniu a podporovať udržateľnosť; 39. vyzýva Európsku komisiu, členské štáty a miestne a regionálne samosprávy, aby pomocou finančných stimulov v rámci plánu obnovy EÚ zabezpečili dlhodobý hospodársky, sociálny a environmentálny pokrok a zároveň obmedzili využívanie zdrojov, zamedzili používaniu nebezpečných látok alebo ich odstránili a zlepšili obehovosť materiálov a systémov; 40. opakovane zdôrazňuje, že je naliehavé urýchliť prechod na model regeneratívneho rastu, pričom treba udržať spotrebu zdrojov v rámci možností planéty a znížiť našu environmentálnu stopu.
Na to je nevyhnutné oddeliť rast od využívania zdrojov, orientovať sa na skutočnú obehovú spoločnosť a spolupracovať na všetkých úrovniach riadenia a spoločnosti; 41. zdôrazňuje, že je potrebné podporovať MSP a malých miestnych výrobcov v zelenej transformácii bez toho, aby sa zvýšila administratívna záťaž.
Zabezpečenie tejto transformácie si vyžaduje financovanie z európskych zdrojov.
Poukazuje na to, že do poskytovania informácií o dostupných finančných prostriedkoch EÚ v tejto oblasti je nevyhnutné zapojiť miestne a regionálne samosprávy;